Frederikshavn White Hawks tabte søndag aften den anden kvartfinale i serien mod Esbjerg Energy med 3-0.

Frederikshavn White Hawks skal vinde fire ud af de kommende fem kampe mod Esbjerg Energy, hvis denne sæson skal holdes i live. Sådan lyder de barske realiteter efter søndagens sene kvartfinalekamp ude mod Esbjerg. Esbjerg Energy vandt kampen med 3-0 på to mål af Max French og et enkelt af Jesse James Mychan. Med sejren er Esbjerg Energy nu foran med 2-0 i kampe i kvartfinaleserien, der spilles bedst af syv. Frederikshavn White Hawks har derfor kniven for struben, når man tirsdag spiller den tredje kvartfinalekamp i serien på hjemmebane i Nordjyske Bank Arena.